Kamina aus chokolat

Unves in Barletta ye tri brata. Un dey li promeni ausen urba e ouran geti a koy kamina. Toy kamina es ya strane: ga plane e brun.

- Aus kwo it es zwo-ney? – minim yash-ney brata kwesti.

- Se bu simili platas, - mida-ney brata shwo.

- Den ston bu simili toshi, - zuy yash-ney brata show.

Li trai gesi, poy en-genui e ek-lisi kamina.

Chokolat! Toy kamina es zwo-ney aus chokolat! Bratas tuy desidi probi ob it es hao-chi-ke. Losrupti po un pes-ki, chi. Poy yoshi po un la, poy yoshi po un… Fa-aksham, e li haishi zai kripi pa char pata e chi, til ke iven zuy syao pes-ki yok.

Chokolat yok e kamina yok.

- A wo nu he geti? – minim yash-ney brata kwesti.

- Bu in Bari, - mida-ney brata shwo.

- E bu in Molfetti, - zuy yash-ney brat shwo.

Kwo zwo, a wo go, li gab u jan. Pa fortuna, yus dan un agrajen zai raki swa-ney gari a dom. Ta mah li en-sidi inu gari e dukti it rek a dwar de ley dom.

Li en-chu gari, ewalaa merki ke it es zwo-ney aus vere biskwita.

Bratas en-joi gro e begin chi it muy kway. Li chi it totem, kun radas e duktika.

Walaa kwanto fortuna-ney bin unves tri brata aus Barletta. Me bu jan ob li ve fai tal fortuna snova.